മിലിറ്ററി സ്കൂളിലേക്കുള്ള പ്രവേശനപരീക്ഷയില് പെണ്കുട്ടികള്ക്ക് അവസരം നല്കാന് സുപ്രീംകോടതി ന്യൂഡല്ഹി: രാഷ്ട്രീയ ഇന്ത്യന് മിലിറ്ററി കോളേജിലേക്കുള്ള പ്രവേശന പരീക്ഷയില് ഈ വര്ഷം മുതല് പെണ്കുട്ടികളെ ഉള്പ്പെടുത്തുവാന് സുപ്രീംകോടതി കേന്ദ്രസര്ക്കാറിന് നിര്ദേശം നല്കി. ജസ്റ്റിസ് എസ് കെ കൗള്, ജസ്റ്റിസ് എം എം സുന്ദരേശന് എന്നിവര് ഉള്പ്പെട്ട ബെഞ്ചാണ് ഈ ഉത്തരവ് നല്കിയത്. നാഷണല് ഡിഫന്സ് അക്കാദമിയില് പെണ്കുട്ടികള്ക്ക് ആദ്യമായി പ്രവേശനം നല്കുവാനുള്ള തീരുമാനത്തിന് പിന്നാലെയാണ് മിലിറ്ററി കോളേജിലേക്ക് വനിതകള് കേഡറ്റുകളായി എത്തുവാന് പോകുന്നത്. 2021 ഒക്ടോബര് 30 വരെയാണ് അപേക്ഷകള് സമര്പ്പിക്കാനുള്ള അവസാന തീയതി. ഡിസംബറില് അഡ്മിഷന് പൂര്ത്തീകരിച്ച് ക്ലാസുകള് ആരംഭിക്കുന്നതാണ്. ആയതിനാല് ഈ അധ്യയന വര്ഷം മുതല് പെണ്കുട്ടികള്ക്ക് പ്രവേശനം നല്കുന്ന നടപടികള് പൂര്ത്തീകരിക്കാന് ബുദ്ധിമുട്ടുണ്ട് എന്ന് അഡീഷണല് സോളിസിറ്റര് ജനറല് കോടതിയെ ധരിപ്പിച്ചു. എന്നാല് ഇത് അംഗീകരിക്കപ്പെട്ടില്ല. ബുദ്ധിമുട്ടുകളെക്കുറിച്ചല്ല ഒരു ചുവട് മുന്നോട്ട് വയ്ക്കുവാനാണ് ഞങ്ങള് നിര്ദ്ദേശിക്കുന്നത് എന്ന് കോടതി പറഞ്ഞു. സൈനിക പരിശീലന സ്ഥാപനങ്ങളിലേക്ക് കാലക്രമേണ കൂടുതല് പെണ്കുട്ടികളെ പ്രവേശിപ്പിക്കുന്നതിനുള്ള നടപടികള് സ്വീകരിക്കണമെന്ന് കോടതി നിര്ദ്ദേശിച്ചു. എന്നാല് ഇതിന്റെ മാനദണ്ഡങ്ങള് സംബന്ധിച്ച തീരുമാനമെടുക്കുന്നതിന് ബന്ധപ്പെട്ട സ്ഥാപനങ്ങള്ക്കും അധികാരികള്ക്കും വിവേചന അധികാരം ഉണ്ടായിരിക്കുമെന്നും കോടതി പറഞ്ഞു സൈനിക സ്ഥാപനങ്ങളില് പെണ്കുട്ടികളെ റിക്രൂട്ട് ചെയ്യുന്നത് സംബന്ധിച്ച് സുപ്രീം കോടതിയിലുള്ള കേസില് നേരത്തെ നാഷണല് ഡിഫന്സ് അക്കാദമിയിലേക്ക് പെണ്കുട്ടികളെ എടുക്കുവാന് കോടതി ഉത്തരവിട്ടിരുന്നു. കൈലാസ് ഉദ്ധവറാവു എന്നയാള് നല്കിയ പൊതുതാല്പര്യ ഹര്ജിയിനാണ് ഈ നിര്ദ്ദേശങ്ങള് സുപ്രീംകോടതിയില് നിന്നും ഉണ്ടായിരിക്കുന്നത്. രാഷ്ട്രീയ ഇന്ത്യന് മിലിറ്ററി സ്കൂളില് നിന്നും മറ്റു സ്കൂളുകളില് നിന്നും പെണ്കുട്ടികളെ ഒഴിവാക്കണമെന്നാവശ്യപ്പെട്ട് കൊണ്ടായിരുന്നു പൊതുതാല്പര്യഹര്ജി.